b'\n_START_ARTICLE_\nBodleianova knji\xc5\xbenica\n_START_SECTION_\nLokacija\n_START_PARAGRAPH_\nBodleianova knji\xc5\xbenica zavzema skupino petih zgradb v bli\xc5\xbeini ulice Broad: knji\xc5\xbenico Duka Humfreyja iz 15. stoletja, Schools Quadrangle iz 17. stoletja, Clarendon Building in Radcliffe Camera iz 18. stoletja ter Weston Library iz 21. stoletja z Bodleian Law Library nekaj sto metrov stran na cesti South Park. Od 19. stoletja so bila zgrajena \xc5\xa1tevilna podzemna skladi\xc5\xa1\xc4\x8da, ima pa tudi ve\xc4\x8d skladi\xc5\xa1\xc4\x8dnih prostorov poleg tega.\n_START_SECTION_\n14. in 15. stoletje\n_START_PARAGRAPH_\nBodleianova knji\xc5\xbenica v sedanji obliki ima stalno zgodovino od leta 1602, njene korenine pa segajo \xc5\xa1e dlje. Prvo namensko urejeno knji\xc5\xbenico v Oxfordu je v 14. stoletju ustanovil Thomas Cobham, \xc5\xa1kof iz Worcestera (rojen 1327). Majhna zbirka z verigo priklenjenih knjig je bila na severni strani univerze, v cerkvi svete Marije Device, na High Street.  Vztrajno se je pove\xc4\x8devala. Ko je Humfrey, vojvoda Gloucestrski, (brat Henrika VI.), med letoma 1435 in 1437 podaril veliko zbirko rokopisov, je postal prostor premajhen in je bila potrebna ve\xc4\x8dja stavba. Primeren prostor je bil dokon\xc4\x8dno zgrajen nad teolo\xc5\xa1ko \xc5\xa1olo in kon\xc4\x8dan leta 1488. Ta prostor je \xc5\xa1e vedno znan kot knji\xc5\xbenica vojvode Humfreyja.\n_START_SECTION_\nSir Thomas Bodley in ponovna ustanovitev univerzitetne knji\xc5\xbenice\n_START_PARAGRAPH_\nPozno v 16. stoletju je knji\xc5\xbenica nazadovala; pohi\xc5\xa1tvo je bilo prodano in le tri od prvotnih knjig, ki so pripadale vojvodi Humfreyju, so ostale v zbirki. \xc5\xa0ele leta 1598 se je knji\xc5\xbenica za\xc4\x8dela ponovno razvijati, ko je Thomas Bodley (nekdanji profesor iz kolid\xc5\xbea Merton) pisal podkanclerju univerze in ponudil pomo\xc4\x8d za razvoj knji\xc5\xbenice. Knji\xc5\xbenica vojvode Humfreyja je bila prenovljena in Bodley je podaril nekaj svojih knjig. Uradno je bila ponovno odprta 8. novembra 1602 pod imenom "Bodleianova knji\xc5\xbenica" (uradno Bodleyjeva knji\xc5\xbenica)._NEWLINE_Zbirateljski interesi Bodleyja so bili razli\xc4\x8dni; zgodovinar Ian Philip pravi, da je bil \xc5\xbee junija 1603 poskus dobiti rokopise iz Tur\xc4\x8dije. Takrat je bila "pridobljena prva kitajska knjiga".  Leta 1610 je Bodley sklenil dogovor z dru\xc5\xbebo Stationers v Londonu, da bo izvod vsake knjige registriran pri njih v knji\xc5\xbenici. Bodleianova zbirka je rasla tako hitro, da je bila stavba med letoma 1610\xe2\x80\x931612 spet raz\xc5\xa1irjena (znana kot Arts End) in \xc5\xa1e enkrat v letih 1634\xe2\x80\x931637. Ko je leta 1654 umrl John Selden, je knji\xc5\xbenici zapustil svojo obse\xc5\xbeno zbirko knjig in rokopisov. Pozneje je poleg knji\xc5\xbenice vojvode Humfreyja nastala \xc5\xa1e enota "Selden End".\n_START_SECTION_\n\xc5\xa0tirikotnik \xc5\xa1olskih poslopij in stolp petih slogov\n_START_PARAGRAPH_\nKo je leta 1612 Bodley umrl, je bila na\xc4\x8drtovana nadaljnja \xc5\xa1iritev knji\xc5\xbenice. \xc5\xa0tirikotnik \xc5\xa1olskih poslopij (v\xc4\x8dasih naveden tudi kot Old Schools Quadrangle ali Old Library) je bil zgrajen med letoma 1613 in 1619 z dodatkom treh kril za Proscholium in Ats End. Stolp je glavni vhod v knji\xc5\xbenico in je znan kot Stolp petih slogov (Tower of the Five Orders). Stolp je dobil tako ime, ker je okra\xc5\xa1en s stebri petih slogov klasi\xc4\x8dne arhitekture: toskanski, dorski, jonski, korintski in kompozitni._NEWLINE_Tri krila \xc5\xa1tirikotnika imajo tri nadstropja: sobe v pritli\xc4\x8dju in zgornjih nadstropjih \xc5\xa1tirikotnika (razen knji\xc5\xbenice vojvode Humfreyja nad teolo\xc5\xa1ko \xc5\xa1olo) so prvotno uporabljali kot predavalnice in galerijo. V predavalnicah so \xc5\xa1e vedno ozna\xc4\x8deni napisi nad vrati. Ko so se zbirke knji\xc5\xbenice raz\xc5\xa1irile, so te prostore postopoma prevzeli, visoko\xc5\xa1olska predavanja in izpiti pa so se preselili v novoustanovljeno univerzitetno \xc5\xa1olsko stavbo. Umetni\xc5\xa1ka zbirka je bila prenesena v Ashmolov muzej. Ena od \xc5\xa1ol se zdaj uporablja za gostovanje razstave zakladov knji\xc5\xbenice, medtem ko se druge uporabljajo kot pisarne in sejne sobe za skrbnike knji\xc5\xbenice.\n_START_SECTION_\nPozno 17. in 18. stoletje\n_START_PARAGRAPH_\nDogovor z dru\xc5\xbebo Stationers je pomenil, da je bila rast zalog stalna, poleg tega so dobili veliko knjig z zapu\xc5\xa1\xc4\x8dinami in prevzemi drugih izvodov. Do ustanovitve Britanskega muzeja leta 1753 je bil Bodleian dejansko narodna knji\xc5\xbenica Anglije. Poleg nje imata knji\xc5\xbenica Cambri\xc5\xa1ke univerze in Kraljeva knji\xc5\xbenica najobse\xc5\xbenej\xc5\xa1i knji\xc5\xbeni zbirki v Angliji in Walesu._NEWLINE_Astronom Thomas Hornsby je leta 1769 opazoval prehod Venere s Stolpa petih slogov.\n_START_SECTION_\nRadcliffe Camera\n_START_PARAGRAPH_\nOb koncu 18. stoletja je nadaljnja rast knji\xc5\xbenice zahtevala \xc5\xa1e ve\xc4\x8d prostora. Leta 1860 je bilo knji\xc5\xbenici dovoljeno, da je prevzela sosednjo stavbo, znano kot Radcliffe Camera. Zasnovana je v neoklasicisti\xc4\x8dnem slogu, zgrajena je bila med letoma 1737 in 1749 za notranjo znanstveno knji\xc5\xbenico. Gradnja in vzdr\xc5\xbeevanje knji\xc5\xbenice sta bila financirana iz zapu\xc5\xa1\xc4\x8dine Johna Radcliffa, pomembnega zdravnika, ki je ob smrti leta 1714 zapustil 40.000 \xc2\xa3. V skladu s pogoji iz njegove oporoke se je gradnja za\xc4\x8dela \xc5\xa1ele leta 1737. Zunanjost je bila kon\xc4\x8dana leta 1747, notranjosti pa do leta 1748, \xc4\x8deprav je bilo odprtje knji\xc5\xbenice odlo\xc5\xbeeno do 13. aprila 1749._NEWLINE_Leta 1861 so medicinske in znanstvene zbirke knji\xc5\xbenice prenesli v Radcliffe Science Library, ki je bila zgrajena bolj proti severu ob Univerzitetnem muzeju.\n_START_SECTION_\nZgradba Clarendon\n_START_PARAGRAPH_\nZgradbo Clarendon je oblikoval Nicholas Hawksmoor in je bila zgrajena med letoma 1711 in 1715, sprva kot tiskarna Oxford University Press. Izpraznjena je bila na za\xc4\x8detku 19. stoletja, ko jo je univerza namenila za upravne namene. Leta 1975 je bila izro\xc4\x8dena Bodleianovi knji\xc5\xbenici, ki zdaj zagotavlja pisarne in prostor za sre\xc4\x8devanje starej\xc5\xa1ih \xc4\x8dlanov osebja.\n_START_SECTION_\n20. stoletje in potem\n_START_PARAGRAPH_\nLeta 1911 je zakon o avtorskih pravicah (zdaj je nadome\xc5\xa1\xc4\x8den z zakonom o obveznem izvodu, 2003) podalj\xc5\xa1al dogovor, tako da je bila Bodleyjeva knji\xc5\xbenica ena od \xc5\xa1estih (v tistem \xc4\x8dasu) knji\xc5\xbenic v Zdru\xc5\xbeenem kraljestvu, ki je dobila obvezni izvod oziroma v kateri mora biti shranjen izvod vsake avtorsko za\xc5\xa1\xc4\x8ditene knjige._NEWLINE_Med letoma 1909 in 1912 je bilo zgrajeno podzemlje pod Radcliff Camero in Radcliffovim trgom. Leta 1914 se je skupno \xc5\xa1tevilo knjig v zbirkah knji\xc5\xbenice pove\xc4\x8dalo \xc4\x8dez 1 milijon. Do leta 1920 je knji\xc5\xbenica potrebovala nadaljnjo \xc5\xa1iritev prostora. Leta 1937 so se za\xc4\x8dela gradbena dela stavbe New Bodleian, nasproti stavbe Clarendon, na severovzhodnem vogalu Broad Street._NEWLINE_New Bodleian je zasnoval arhitekt Sir Giles Gilbert Scott. Gradnja je bila kon\xc4\x8dana leta 1940. Stavba je bila inovativno oblikovana kot zigurat, s 60\xc2\xa0% skladi\xc5\xa1\xc4\x8da pod nivojem tal.  Predor pod Broad Street povezuje stare in nove stavbe knji\xc5\xbenice in ima pe\xc5\xa1pot, mehanski transporter knjig in sistem pnevmatske cevi Lamson, ki so ga uporabljali za naro\xc4\x8dilo knjig, dokler ni bil leta 2002 uveden elektronsko avtomatizirani sistem. Bralci so sistem s cevjo \xc5\xa1e naprej uporabljali, kadar so zahtevali dostavo rokopisov v knji\xc5\xbenico vojvode Humfreyja, julija 2009 pa je bil izklopljen. Leta 2010 je bilo napovedano, da bo treba teko\xc4\x8di trak, ki je bil v uporabi za prevoz knjig pod Broad Street vse od leta 1940, zapreti in razstaviti. New Bodleian so zaprli 29. julija 2011.\n_START_SECTION_\nDana\xc5\xa1nja in prihodnja knji\xc5\xbenica\n_START_PARAGRAPH_\nStavba New Bodleian je bila obnovljena za svojo prvotno fasado zaradi izbolj\xc5\xa1anega skladi\xc5\xa1\xc4\x8da za redke in krhke materiale, pa tudi bolj\xc5\xa1e mo\xc5\xbenosti za bralce in obiskovalce. Ponovno je bila odprta 21. marca 2015.  Marca 2010 se je skupina knji\xc5\xbenic, znanih pod imenom Oxford University Library Services, preimenovala v Bodleianove knji\xc5\xbenice, s \xc4\x8dimer so \xc4\x8dlanice dobile sijaj Bodleianove blagovne znamke.\n_START_SECTION_\nKopiranje in ohranjanje gradiva\n_START_PARAGRAPH_\nV knji\xc5\xbenici veljajo stroga pravila za kopiranje gradiva. Do pred kratkim osebno fotokopiranje knji\xc5\xbeni\xc4\x8dnega gradiva ni bilo dovoljeno, ker so se bali, da bi kopiranje in pretirano ravnanje povzro\xc4\x8dili \xc5\xa1kodo. Posamezniki zdaj lahko kopirajo gradivo, izdano po letu 1900, in osebje da dovoljenje za nekatere vrste gradiva med letoma 1801 in 1900. Prenosni skenerji in digitalni fotoaparati se lahko uporabljajo za ve\xc4\x8dino publikacij po letu 1900, za starej\xc5\xa1e gradivo pa je za uporabo digitalnih fotoaparatov potrebno dovoljenje.  Knji\xc5\xbenica preskrbi digitalno skenirano gradivo za gradivo iz obdobja pred letom 1801. Mikrofilmske kopije so izdelane za najkrhkej\xc5\xa1e gradivo v zbirki knji\xc5\xbenice, po mo\xc5\xbenosti nadome\xc5\xa1\xc4\x8dajo izvirnike. Knji\xc5\xbenica ima tesne odnose z Digitalno knji\xc5\xbenico Oxford, ki digitalizira nekatera od mnogih redkih in nenavadnih primerkov iz zbirke univerze.\n_START_SECTION_\nBodleyjevi knji\xc5\xbeni\xc4\x8darji\n_START_PARAGRAPH_\nVodja Bodleianove knji\xc5\xbenice je znan kot "Bodleyjev knji\xc5\xbeni\xc4\x8dar". Prvega knji\xc5\xbeni\xc4\x8darja, Thomasa Jamesa, je izbral sam Bodley leta 1599, univerza ga je potrdila na delovnem mestu leta 1602.  Bodley je \xc5\xbeelel, da je njegov knji\xc5\xbeni\xc4\x8dar "nekdo, ki slaven in znan kot skrben \xc5\xa1tudent in pri vseh pogovorih zanesljiv, dejaven in diskreten, z diplomo in lingvist, neobremenjen z zakonsko zvezo ter nima cerkvenega premo\xc5\xbeenja", [29] \xc4\x8deprav je James prepri\xc4\x8dal Bodleyja, naj mu dovoli poroko in je postal rektor cerkve svetega Aldata v Oxfordu._NEWLINE_V knji\xc5\xbenici je bilo 24 knji\xc5\xbeni\xc4\x8darjev, marljivost in delavnost sta bili razli\xc4\x8dni. Thomas Lockey (1660\xe2\x80\x931665) ni bil primeren za to delovno mesto, John Hudson (1701\xe2\x80\x931719) je bil opisan kot "malomaren, \xc4\x8de ne nesposoben" in John Price (1768\xe2\x80\x931813) je bil obto\xc5\xbeen zaradi "rednega in stalnega zanemarjanja svojih obveznosti". Zadnja je bila knji\xc5\xbeni\xc4\x8darka Sarah Thomas (od 2007 do leta 2013), prva \xc5\xbeenska na tem polo\xc5\xbeaju in druga knji\xc5\xbeni\xc4\x8darka (po svojem predhodniku Reginaldu Carru) direktorica Oxford University Library Services (zdaj Bodleianove knji\xc5\xbenice). Thomas, Ameri\xc4\x8danka, je bila prva tuja knji\xc5\xbeni\xc4\x8darka, zaposlena v Bodleianu. Januarja 2014 jo je nasledil Richard Ovenden, ki je bil prej njen namestnik.'